Эндру Стэнтан

Эндру Стэнтан (; нар. , ) — амерыканскі кінарэжысёр, сцэнарыст, кінапрадзюсар, мастак-мультыплікатар і акцёр агучвання. Двухразовы лаўрэат прэміі «Оскар» за мультфільмы «У пошуках Нэма» і «ВАЛЛ-І».

 Біяграфія 
Нарадзіўся ў Бостане, ЗША. Пасля заканчэння школы паступіў у Каліфарнійскі інстытут мастацтваў, у якім чатыры гады вывучаў анімацыю. Пасля заканчэння ўніверсітэта атрымаў ступень бакалаўра ў галіне кінамастацтва. Яшчэ падчас навучання ва ўніверсітэце, у 1987 годзе, ён стварыў два кароткаметражныя мультфільмы — «Дзесьці ў Арктыцы» і «Гісторыя».

Прафесійная кар’ера Эндру пачалася на студыі «Kroyer Films». Падчас працы на гэтай студыі, у 1987 годзе, ён напісаў адзін са сваіх першых сцэнарыяў для фільма «Майці Маўс — новыя прыгоды» Ральфа Бакшы.

У 1990 годзе Эндру Стэнтан перайшоў на новае месца працы — у кампанію «Pixar», дзе працаваў у якасці пастаноўшчыка і мастака-аніматара. Першапачаткова, ён браў удзел у стварэнні некалькіх рэкламных ролікаў, а праз некаторы час стаў адным са сцэнарыстаў поўнаметражнага мультфільма «Гісторыя цацак». Мультфільм стаў камерцыйным суперхітом 1995 года, сабраўшы ў пракаце больш за 300 мільёнаў долараў. За працу над гэтым мультфільмам Стэнтан і яшчэ чацвёра сцэнарыстаў былі вылучаныя на прэмію «Оскар». У далейшым, напісаў яшчэ некалькі сцэнарыяў, браў удзел у стварэнні мультфільмаў «Жыццё жукоў (Прыгоды Фліка)» (1998 год) і «Карпарацыя монстраў» (2001 год) у якасці сцэнарыста і рэжысёра.

У 2003 годзе Эндру Стэнтан стварыў вобраз і голас чарапахі Краш і выступіў у якасці рэжысёра-пастаноўшчыка (сумесна з Лі Ульрыхам) новай анімацыйнай карціны студыі «Pixar» — «У пошуках Нэма». Гэты мультфільм сабраў больш за 850 мільёнаў долараў у сусветным пракаце.

Яго наступная рэжысёрская праца — мультфільм «ВАЛЛ-І» — выйшаў на экраны ў ЗША ў 2008 годзе і на працягу некалькіх тыдняў утрымліваў першае месца ў рэйтынгу лепшых карцін за ўсю гісторыю кінематографа (па версіі наведвальнікаў сайта IMDB).

Карціна «Джон Картэр», у стварэнні якой Стэнтан выступіў рэжысёрам і аўтарам сцэнарыя, выйшла на экраны ў 2012 годзе.